Boetie sterf, sussie by lyk ná ma hulle alleen losDaniil en sy sussie, Anna (Foto: Daily Mail) ŉ 23 maande oue baba is dood en sy sussie, byna drie jaar oud, tans in die hospitaal nadat hulle ma albei kinders sonder kos vir nege dae alleen by die huis gelos het. Die 20-jarige ma, Vladislava Podchapko van Kiev in die Oekraïne, is vandeesweek in hegtenis geneem nadat sy met haar terugkoms by die huis die ambulans ontbied het. Podchapko was glo die eerste mens wat op die toneel afgekom het. Volgens die polisie in die Oekraïne was daar geen kos in die huis nie. Die 23 maande oue Daniil het ná ses dae aan honger gesterf, en sy sussie, Anna, moes twee dae by sy liggaam in die huis deurbring voor hulle ma teruggekeer het. Die ma, Vladislava Podchapko (Foto: Daily Mail) Die plaaslike hospitaal het aan Daily Mail gesê Anna was glo baie “swak en uitgeteer”, maar haar toestand is nou stabiel. Die polisie het gesê die kinders het glo aan die hek van die woonstel geruk om te probeer ontsnap, maar kon nie daarin slaag nie. Die bure in die kompleks het ook aan Daily Mail gesê hulle het die polisie ontbied nadat hulle die kinders soggens en saans hoor huil het, maar hulle het nooit opgedaag nie. Podchapko het glo vroeër vanjaar ook haar kinders uit die kleuterskool gehaal. Anna se toekoms is nou in die hande van maatskaplike werkers, terwyl Podchapko minstens ŉ dekade tronkstraf in die gesig staar. Tydens haar polisieondervraging het sy aan die owerhede gesê sy “het nie geweet hulle sou sterf nie”. Bron: Daily Mail